රට ජාතියේ ප්‍රගමනයට උරදුන් ජාතික නවෝදයේ පුරෝගාමීන් ලෙස කටයුතු කළ අත්දැකීම් වලින් පරිණත වූ වැඩිහිටියන් ජ්‍යෙෂ්ඨ පුරවැසි සංවිධාන ලෙස සංවිධාන ගත වී කටයුතු කිරීම එම ප්‍රජාවේ මෙන්ම රටෙහි ද අභිවෘද්ධියට හේතුවන්නක් බව කොළඹ නව කෝරළයේ සහ නව තොටමුණේ ප්‍රධාන සංඝනායක පිළියන්දල විද්‍යා ශාන්ති විහාරස්ථානයේ අධිපති වැල්ලවත්තේ පඤ්ඤාසිරි නාහිමියෝ පැවසූහ.උන්වහන්සේ මේ බව පැවැසුවේ කැස්බෑව ප්‍රාදේශීය ලේකම් කොට්ඨාසයේ වැඩිහිටි කමිටු බල මණ්ඩලය විසින් සම්පාදනය කරනු ලබන ‘වැඩිහිටි හඬ’ පුවත් පත එළි දැක්වීමේ උත්සවයේ දීය.කැස්බෑව නගර සභා රංග ශාලා ශ්‍රවණාගාරයේ දී මෙම උත්සවය පැවැත්විණි.එහිදී වැල්ලවත්තේ පඤ්ඤාසිරි නාහිමියෝ මෙසේ ද පැවසූහ.කැස්බෑව ප්‍රාදේශීය ලේකම් කොට්ඨාසයේ ජ්‍යෙෂ්ඨ පුරවැසි කමිටු බල මණ්ඩලය බලාපොරොත්තු වන්නේ මේ රටේ අනෙකුත් පුරවැසි කමිටුවලට ආදර්ශවත් වෙමින් වැඩිහිටි හඬ නමින් ඉතා වටිනා පුවත් පතක් එළි දැක්වීමට යි.